岐亭五首  其四
作者：蘇軾
朝代：宋

paragraphs: 酸酒如虀湯，甜酒如蜜汁。
三年黄州城，飲酒但飲濕。
我如更揀擇，一醉豈易得。
幾思壓茅柴，禁網日夜急。
西鄰推甕盎，醉倒豬與鴨。
君家大如掌，破屋無遮羃。
何從得此酒，冷面妒君赤。
定應好事人，千石供李白。
爲君三日醉，蓬髮不暇幘。
夜深欲踰垣，卧想春甕泣。
君奴亦笑我，鬢齒行禿缺。
三年已四至，歲歲遭惡客。
人生幾兩屐，莫厭頻來集。